Երևան-0015, Մ.Խորենացու 3, 7 03.10.2023թ.

**Որոշում թիվ 392-2023/11-Կ**

**Վարչական վարույթը վերսկսելու և վարչական իրավախախտման գործը կարճելու վերաբերյալ**

ՀՀ պետական եկամուտների կոմիտեի նախագահի տեղակալ Կարեն Թամազյանս՝ քննելով «ԻՆԱՌ» ՍՊ ընկերության /ՀՎՀՀ` 02636224/ տնօրեն Արթուր Հայրապյանի վերաբերյալ վարչական իրավախախտման վարույթի նյութերը՝

Պարզեցի

ՀՀ պետական եկամուտների կոմիտեի իրավաբանական վարչությունում, ղեկավարվելով ՀՀ հարկային օրենսգրքի 431-րդ հոդվածի 12-րդ մասով, Վարչական իրավախախտումների վերաբերյալ ՀՀ օրենսգրքի 254-րդ, 255-րդ և 182․6-րդ հոդվածներով, հարկ վճարողի գույքի վրա արգելանք դնող պաշտոնատար անձի՝ իր իրավասությունների սահմաններում գործողությունների կատարմանը խոչընդոտելու հատկանիշներով «ԻՆԱՌ» ՍՊ ընկերության /ՀՎՀՀ` 02636224, պետ․ գրանցման համար՝ 273.110.850391, հասցե՝ ք․ Երևան, Կենտրոն, Վարդանանց փ․, 78, էլ․ հասցե՝ taxana2016@mail.ru/ տնօրեն Արթուր Հայրապյանի /ՀԾՀ՝ 3704820180, նույն․ քարտ՝ 014422547, տրված՝ 23․01․2023թ-ին, 016-ի կողմից, հասցե՝ ք. Երևան, Արաբկիր, Աղբյուր Սերոբի փ․, 10 շենք, 28 բն․, էլ․ հասցե՝ INARLTO@yandex.ru/ վերաբերյալ հարուցվել է վարչական իրավախախտման վարույթ։ Մասնավորապես՝ Արթուր Հայրապյանը չի կատարել հարկ վճարողի գույքի վրա արգելանք դնող պաշտոնատար անձի կողմից 19.06.2023թ-ին կազմված և էլեկտրոնային փոստի «taxana2016@mail.ru» հասցեի միջոցով 20.06.2023թ-ին ծանուցված գրությամբ առաջադրված պահանջները։ Այն է՝ գրությամբ նշված ժամկետում չի ներկայացրել հարկ վճարողի դրամարկղում առկա կանխիկ դրամական միջոցների և այլ գույքի գույքագրման, ինչպես նաև մուտքագրված և ելքագրված դրամական միջոցների շարժի ուսումնասիրության նպատակով տեղեկություններ, այդ թվում՝ դրամարկղային գիրքը:

Փաստի կապակցությամբ 21.07.2023թ-ին հարուցվել է վարչական վարույթ և Արթուր Հայրապյանին ծանուցվել է այդ մասին:

Վարչական իրավախախտման վերաբերյալ արձանագրության կազմմանը և նյութերի նախապատրաստմանը 11․08․2023թ-ին ժամը 11։30-ին և վարչական իրավախախտման գործի քննությանը 14․08․2023թ-ին ժամը 10։15-ին մասնակցելու նպատակով Արթուր Հայրապյանին 25․07․2023թ-ին փոստային ծառայության միջոցով պատշաճ ծանուցում է ուղարկվել, սակայն 11․08․2023թ-ի դրությամբ ծանուցագիրը ստանալու փաստը բացակայել է, այդուհանդերձ վարչական մարմինը, նախքան վարչական ակտ ընդունելը, անհրաժեշտ է համարել նրա ներկայությունը` վարույթին առնչվող որոշ կարևոր հանգամանքներ նրանից պարզելու համար, հետևաբար 11.08.2023թ-ին կայացված «Վարչական վարույթը կասեցնելու մասին» թիվ 392-2023/11-Կ որոշմամբ վարչական վարույթը կասեցվել է, իսկ 25․07․2023թ-ին ուղարկված ծանուցագիրը փոստային ծառայությունից հետ է վերադարձվել 08․08․2023թ-ին։

«Վարչական վարույթը կասեցնելու մասին» 11․08․2023թ-ին կայացված թիվ 392-2023/11-Կ որոշումը և վարչական իրավախախտման վերաբերյալ արձանագրության կազմմանը և նյութերի նախապատրաստմանը 29․09․2023թ-ին ժամը 11։00-ին, ինչպես նաև վարչական իրավախախտման վերաբերյալ գործի քննությանը 03․10․2023թ-ին ժամը 09։05-ին մասնակցելու համար 05.09.2023թ-ին կազմված թիվ 392-2023/11 ծանուցագիրը Արթուր Հայրապյանին ուղարկվել են 06․09․2023թ-ին էլեկտրոնային փոստի «taxana2016@mail.ru» հասցեին, որի միջոցով վերջինիս ծանուցվել է 07․09․2023թ-ին։

«ԻՆԱՌ» ՍՊ ընկերության /ՀՎՀՀ` 02636224/ տնօրեն Արթուր Հայրապյանը 27․09․2023թ-ին ներկայացել է ՀՀ պետական եկամուտների կոմիտեի իրավաբանական վարչություն /ք․ Երևան, Սասունցի Դավթի 87 Ա հասցե/, ներկայացրել է hայտարարություն, համաձայն որի հայտնել է, որ կորցրել է ընկերության դրամարկղային գիրքը։

Արթուր Հայրապյանը, պատշաճ ծանուցված լինելով 05․09․2023թ-ին կազմված ծանուցագրով 29․09․2023թ-ին ժամը 11։00-ին նշանակված վարչական իրավախախտման վերաբերյալ արձանագրության կազմմանը և նյութերի նախապատրաստմանը մասնակցելու մասին, ներկայացել է ՀՀ պետական եկամուտների կոմիտեի իրավաբանական վարչություն, մասնակցել վարչական իրավախախտման վերաբերյալ արձանագրության կազմմանը և նյութերի նախապատրաստմանը, ներկայացրել է «Առավոտ» օրաթերթում 28․09․2023թ-ին տրված hայտարարությունը՝ «ԻՆԱՌ» ՍՊ ընկերության /ՀՎՀՀ` 02636224/ դրամարկղային գիրքը կորցնելու մասին։

29.09.2023թ-ին կազմվել է հարկ վճարողի գույքի վրա արգելանք դնող պաշտոնատար անձի՝ իր իրավասությունների սահմաններում գործողությունների կատարմանը խոչընդոտելու վարչական իրավախախտման գործի վերաբերյալ թիվ 392-2023/11-Ա արձանագրությունը, որը առձեռն հանձվել է Արթուր Հայրապյանին:

Պատշաճ ծանուցված լինելով 03․10.2023թ-ին նշանակված վարչական իրավախախտման գործի քննության վայրի և ժամանակի մասին՝ Արթուր Հայրապյանը կամ վերջինիս ներկայացուցիչը չի ներկայացել:

ՀՀ հարկային օրենսգքրի 36-րդ հոդվածի 1-ին մասի 11-րդ կետի համաձայն՝ հարկային մարմինը (հարկային հսկողություն իրականացնող պաշտոնատար անձը) լիազորված է հարկային պարտավորությունների գանձումն ապահովելու նպատակով ՀՀ հարկային օրենսգրքով սահմանված դեպքերում և կարգով արգելանք դնել հարկ վճարողի (հարկային գործակալի) գույքի վրա.

ՀՀ հարկային օրենսգքրի 434-րդ հոդվածի 2-րդ մասի համաձայն՝ հարկ վճարողի դրամարկղում ունեցած կանխիկ դրամական միջոցների վրա արգելանք դնելու մասին որոշումը հարկ վճարողին ներկայացնելու օրը որոշումն ընդունած հարկային մարմնի պաշտոնատար անձը գույքագրում է հարկ վճարողի դրամարկղում առկա կանխիկ դրամական միջոցները և դրանք, ինչպես նաև արգելանքի կիրառման ժամանակահատվածում հարկային պարտավորությունների սահմանում դրամարկղ մուտքագրվող կանխիկ դրամական միջոցներն արձանագրությամբ ի պահ է հանձնում հարկ վճարողին: Հարկ վճարողի դրամարկղում առկա կանխիկ դրամական միջոցների՝ արգելանքի տակ գտնվելու ժամանակահատվածում որոշում կայացրած հարկային մարմնի պաշտոնատար անձն իրավունք ունի ցանկացած ժամանակ գույքագրելու դրամարկղում դրամական միջոցների առկայությունը, ինչպես նաև մուտքագրված և ելքագրված դրամական միջոցների շարժը, որի արդյունքներով կազմվում է արձանագրություն: Դրամարկղում կանխիկ դրամական միջոցների կամ կանխիկ դրամական միջոցների շարժի գույքագրման արձանագրության ձևը սահմանում է հարկային մարմինը, որում նշվում են գույքագրման ամսաթիվը, ժամանակահատվածը, արգելանքի տակ գտնվող դրամական միջոցների արժույթը, արժեքը, քանակը, մուտքագրված դրամական միջոցների արժեքը և դրանց ստացման աղբյուրը, ելքագրված դրամական միջոցների արժեքը և ծախսման ուղղությունները, ի պահ հանձնվող դրամական միջոցների արժույթը, արժեքը, քանակը, գույքագրման ընթացքում դրամարկղային գործառնությունների կատարման դադարեցման ժամանակահատվածը, նշում՝ արգելանքի կիրառման ժամանակահատվածում հարկային պարտավորությունների սահմանում դրամարկղ մուտքագրվող դրամական միջոցների արգելանքի տակ գտնվելու և ի պահ ընդունելու վերաբերյալ, գույքագրմանը մասնակցող անձանց տվյալներն ու ստորագրությունները: Նշված արձանագրությունները հարկ վճարողի դրամարկղում առկա կանխիկ դրամական միջոցների վրա արգելանք դնելու մասին որոշման անբաժանելի մասն են:

ՀՀ հարկային օրենսգրքի 435-րդ հոդվածի 2-րդ մասի համաձայն` արգելանքն իրականացնող պաշտոնատար անձն արգելանքի տակ դրված այլ գույքն ի պահ է հանձնում հարկ վճարողին, իսկ եթե հարկ վճարողը փորձում է արգելանքի տակ դրված գույքը կամ դրա առանձին բաղադրամասերը վատնել, թաքցնել, ապօրինաբար մեկ ուրիշին հանձնել, փչացնել կամ ոչնչացնել, ապա գույքի պահատվությունը հանձնվում է նման գործունեություն իրականացնող մասնագիտացված կազմակերպությանը` պահատվության պայմանագրի հիման վրա: Պահատվության հետ կապված ծախսերը կատարում է հարկ վճարողը:

«Հարկային ծառայության մասին» ՀՀ օրենքի 35-րդ հոդվածի 1-ին և 3-րդ մասերի համաձայն՝

1. Հարկային ծառայողի` իր իրավասության սահմաններում առաջադրած պահանջները պարտադիր են բոլոր պետական կառավարման և տեղական ինքնակառավարման մարմինների, հիմնարկների, կազմակերպությունների, պաշտոնատար անձանց և քաղաքացիների համար:

...

3. Հարկային ծառայողի պահանջները չկատարելը կամ նրա պարտականությունների կատարմանը խոչընդոտելն առաջացնում է օրենքով սահմանված պատասխանատվություն:

Վարչական իրավախախտումների վերաբերյալ ՀՀ օրենսգրքի 182.6-րդ հոդվածով նախատեսված պատասխանատվության միջոցի կիրառումը հնարավոր է հետևյալ գործողություններից որևէ մեկի դեպքում.

1) հարկային հսկողություն իրականացնող պաշտոնատար անձի օրինական պահանջները չկատարելու,

2) տնտեսավարող սուբյեկտի` հարկային հսկողություն իրականացվող տարածք նրա մուտք գործելն արգելելու,

3) հարկային հսկողության նպատակներին անմիջականորեն առնչվող փաստաթղթեր, տվյալներ և այլ տեղեկություններ նրան չտրամադրելու,

4) օրենքով սահմանված կարգով իրականացվող հարկային հսկողության ընթացքին այլ կերպ խոչընդոտելու համար:

Պետք է նշել նաև, որ Վարչական իրավախախտումների վերաբերյալ ՀՀ օրենսգրքի 182.6-րդ հոդվածի կիրառման համար անհրաժեշտ պայման է հանդիսանում այն, որ վերոհիշյալ արարքներից թեկուզ մեկը կատարվի փաստացի իրականացվող հարկային հսկողության ընթացքում, և խոչընդոտ հանդիսանա նշված հարկային հսկողության հետագա ընթացքն ապահովելու համար:

Տվյալ դեպքում հարկ է նշել, Արթուր Հայրապյանը պարտավոր էր ապահովել արգելադրում իրականցնող պաշտոնատար անձանց օրինական պահանջները, մասնավորապես, ներկայացնել պահանջվող փաստաթղթերը՝ դրամարկղային գիրքը և հարկ վճարողի այլ գույքակազմի վերաբերյալ տեղեկություններ:

Հիմք ընդունելով հիշյալ իրավակարգավորումները, համադրելով դրանք գործում առկա փաստական հանգամանքների հետ, պետք է նշել, որ Արթուր Հայրապյանը խոչընդոտել է հարկային հսկողություն իրականացնող պաշտոնատար անձանց ծառայողական պարտականությունների կատարմանը, հետևաբար Արթուր Հայրապյանի արարքում առկա է Վարչական իրավախախտումների վերաբերյալ ՀՀ օրենսգրքի 182.6-րդ հոդվածով նախատեսված իրավախախտման դեպքը:

Միաժամանակ, հաշվի առնելով այն, որ թեև «ԻՆԱՌ» ՍՊ ընկերության /ՀՎՀՀ` 02636224/ տնօրեն Արթուր Հայրապյանը 20.06.2023թ-ին ստացել է հարկ վճարողի գույքի վրա արգելանք դնող պաշտոնատար անձի կողմից 19.06.2023թ-ին ուղարկված գրությունը, որով պահանջվել է գրությունը ստանալուց հետո եռօրյա ժամկետում ներկայացնել հարկ վճարողի դրամարկղում առկա կանխիկ դրամական միջոցների և այլ գույքի գույքագրման, ինչպես նաև մուտքագրված և ելքագրված դրամական միջոցների շարժի ուսումնասիրության նպատակով տեղեկություններ, այդ թվում՝ նաև դրամարկղային գիրքը, սակայն պահանջվող ժամկետում չի ներկայացել հարկային մարմին, չի ներկայացրել դրամարկղային գիրքը և չի ներկայացրել բացատրություն, այդուհանդերձ Արթուր Հայրապյանը 27․09.2023թ-ին և 29․09․2023թ-ին ներկայացել է ՀՀ պետական եկամուտների կոմիտե, ներկայացրել է հայտարարություն, համաձայն որի հայտնել է, որ կորցրել է ընկերության դրամարկղային գիրքը։

Հաշվի առնելով այն հանգամանքը, որ դրամարկղային գիրքը կորցրած լինելու պայմաններում գործնականում հնարավոր չէր այն ներկայացնել, ուստի՝ վարույթն իրականացնողը գտնում է, որ կատարված իրավախախտման համար Արթուր Հայրապյանի նկատմամբ հարուցված վարչական վարույթը ենթակա է կարճման:

Հիմք ընդունելով ամբողջ վերոգրյալը և ղեկավարվելով Վարչական իրավախախտումների վերաբերյալ ՀՀ օրենսգրքի 247-րդ հոդվածի 1-ին մասով, 2442 -րդ, 281-րդ հոդվածներով և 282-րդ հոդվածի 1-ին մասով՝

ՈՐՈՇԵՑԻ

1․ Վերսկսել 11.08.2023թ-ի թիվ 392-2023/11-Կ որոշմամբ կասեցված վարչական վարույթը,

2․ Համաձայն Վարչական իրավախախտումների վերաբերյալ ՀՀ օրենսգրքի 247-րդ հոդվածի 1-ին կետի` Արթուր Հայրապյանի նկատմամբ նկատմամբ հարուցված վարչական վարույթը կարճել:



ԿԱՐԵՆ ԹԱՄԱԶՅԱՆ

**Ծանոթություն. Սույն վարչական ակտը ստորագրված է «Էլեկտրոնային փաստաթղթի և էլեկտրոնային թվային ստորագրության մասին» Հայաստանի Հանրապետության օրենքով սահմանված կարգով` էլեկտրոնային եղանակով։**

**Վարչական իրավախախտումների վերաբերյալ ՀՀ օրենսգրքի համաձայն Սույն վարչական ակտն ընդունված է համարվում ստորագրվելու օրվանից, ուժի մեջ է մտնում հասցեատիրոջն իրազեկելուն հաջորդող օրվանից և ուժի մեջ մտնելուց երկամսյա ժամկետում կարող է բողոքարկվել վարչական կամ դատական կարգով:**